Folketing
2009-01-15

Men regeringen og Dansk Folkeparti er tilsyneladende ligeglade med, at i øvrigt velfungerende familier med børn kommer i en situation, hvor de ikke har råd til at betale huslejen. Her synes jeg, man skal huske på, at det jo ikke kun er i den alleryderste situation, hvor huslejen ikke bliver betalt, at de her familier må lide under kontanthjælpsloftet, starthjælpen og 450-timers-reglen. Nej, det er en lang og nedbrydende proces, hvor familierne har meget, meget få penge til at betale de vigtigste udgifter til mad, tøj og andre daglige fornødenheder. Stille og roligt har familien ikke råd til det ene og det andet, og til sidst har de ikke mulighed for at betale huslejen. De tossede ordninger skal afskaffes hurtigst muligt. Hvis vi afskaffede ordningerne nu i 2009, ville det betyde en reduktion i tvangsudsættelser på 30 pct., og det vil sige, at det var 1.000 familier, som ville undgå at blive tvangsudsat. Afsluttende vil jeg sige, at jeg synes, at vi skal bemærke, at ordningen kun gælder for lejere i almene boliger og ikke i privatudlejning.